b'\n_START_ARTICLE_\nSLBM\n_START_PARAGRAPH_\nSLBM (angle\xc5\xa1ko Submarine Launched Ballistic Missile) je voja\xc5\xa1ka kratica, ki pomeni Podmorni\xc5\xa1ka balisti\xc4\x8dna raketa._NEWLINE_Podmorni\xc5\xa1ki balisti\xc4\x8dni izstrelki so podobni kopenskim balisti\xc4\x8dnim izstrelkom, vendar so po dimenzijah in na\xc4\x8dinu delovanja prirejeni za izstreljevanje s posebnih jedrskih podmornic. Izstrelki so na podmornicah name\xc5\xa1\xc4\x8deni v navpi\xc4\x8dnih ceveh, iz katerih jih izstrelijo s stisnjenim zrakom ali drugim pogonskim sredstvom. Stisnjen plin okrog izstrelka ustvari mehur, ki ob gibanju skozi vodo \xc5\xa1\xc4\x8diti izstrelek pred vdorom vode._NEWLINE_Izstrelitev s podmornice ima prednost v tem, da je podmornica mobilna in lahko ostane dolgo \xc4\x8dasa neopa\xc5\xbeena, kar omogo\xc4\x8da u\xc4\x8dinkovit povra\xc4\x8dilni napad tudi v primeru uni\xc4\x8denja kopenskih balisti\xc4\x8dnih izstrelkov. Ravno tako je mo\xc5\xbeen tudi u\xc4\x8dinkovit prvi napad, saj podmornica lahko izstreli izstrelke neposredno pred nasprotnikovo obalo; z uporabo polo\xc5\xbenej\xc5\xa1ih trajektorij pa so \xc4\x8dasi leta izstrelkov lahko zelo kratki._NEWLINE_Prve podmorni\xc5\xa1ke balisti\xc4\x8dne izstrelke so preizku\xc5\xa1ali Nemci med 2. svetovno vojno, \xc4\x8deprav je \xc5\xa1lo le za izstrelitveno plo\xc5\xa1\xc4\x8dad, ki naj bi jo za seboj vlekle podmornice. Prvo uspe\xc5\xa1no izstrelitev balisti\xc4\x8dnega izstrelka s podmornice je izvedla Sovjetska zveza._NEWLINE_Podmorni\xc5\xa1ki balisti\xc4\x8dni izstrelki so na za\xc4\x8detku za pogon uporabljali teko\xc4\x8de gorivo, kar je predstavljalo precej\xc5\xa1njo nevarnost za podmornico, \xc4\x8de bi pri\xc5\xa1lo do okvare. To se je zgodilo na sovjetski podmornici K-219 leta 1986._NEWLINE_Prve verzije SLBM je bilo mo\xc5\xbeno izstreliti le, \xc4\x8de je bila podmornica na povr\xc5\xa1ini. Kasnej\xc5\xa1e verzije so zaradi ranljivosti podmornic omogo\xc4\x8dale tudi podvodno izstrelitev. Danes vsi izstrelki omogo\xc4\x8dajo tak na\xc4\x8din izstrelitve.'